KOMISSION DIREKTIIVI 98/82/EY,

annettu 27 päivänä lokakuuta 1998,

viljojen torjunta-ainejäämistä annetun direktiivin 86/362/ETY, eläinkunnasta peräisin olevissa elintarvikkeissa ja niiden pinnassa olevien torjunta-ainejäämien enimmäismäärien vahvistamisesta annetun direktiivin 86/363/ETY ja torjunta-ainejäämien enimmäismäärien vahvistamisesta tietyille kasvikunnasta peräisin oleville tuotteille, mukaan lukien hedelmät ja vihannekset, annetun direktiivin 90/642/ETY liitteiden muuttamisesta (ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon viljojen torjunta-ainejäämien enimmäismääristä 24 päivänä heinäkuuta 1986 annetun neuvoston direktiivin 86/362/ETY (1), sellaisena kuin se on viimeksi muutettuna komission direktiivillä 97/71/EY (2), ja erityisesti sen 10 artiklan,

ottaa huomioon eläinkunnasta peräisin olevissa elintarvikkeissa ja niiden pinnassa olevien torjunta-ainejäämien enimmäismäärien vahvistamisesta 24 päivänä heinäkuuta 1986 annetun neuvoston direktiivin 86/363/ETY (3), sellaisena kuin se on viimeksi muutettuna direktiivillä 97/71/EY, ja erityisesti sen 10 artiklan,

ottaa huomioon torjunta-ainejäämien enimmäismäärien vahvistamisesta tietyille kasvikunnasta peräisin oleville tuotteille, mukaan lukien hedelmät ja vihannekset, 27 päivänä marraskuuta 1990 annetun neuvoston direktiivin 90/642/ETY (4), sellaisena kuin se on viimeksi muutettuna direktiivillä 97/71/EY, ja erityisesti sen 7 artiklan,

ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (5), sellaisena kuin se on viimeksi muutettuna komission direktiivillä 98/47/EY (6),

sekä katsoo, että

direktiivien 86/362/ETY, 86/363/ETY ja 90/642/ETY liitteitä II on muutettu neuvoston direktiiveillä 93/57/ETY (7) ja 93/58/ETY (8) viljojen sekä eläinkunnasta ja kasvikunnasta peräisin olevien tuotteiden, mukaan lukien hedelmät ja vihannekset, torjunta-ainejäämien enimmäismääriä koskevan ensimmäisen luettelon vahvistamiseksi; kanta jätettiin kuitenkin avoimeksi tietyissä tapauksissa, joissa käytettävissä ei ollut riittävästi tietoa enimmäismäärien vahvistamiseksi, ja asianomaisille tahoille annettiin mahdollisuus hankkia puuttuvat tiedot määrätyssä ajassa; jos enimmäismääriä ei ole hyväksytty viimeistään 31 päivänä lokakuuta 1998, sovelletaan kyseisen torjunta-aineen analyysiherkkyyden alarajaa,

direktiivin 91/414/ETY säännösten mukaisesti tiettyihin kasvustoihin käytettävien kasvinsuojeluaineiden salliminen kuuluu jäsenvaltioiden vastuulle; sallimisen on perustuttava ihmisten ja eläinten terveydelle sekä ympäristölle aiheutuvien vaikutusten arviointiin; arvioinnissa huomioon otettaviin tekijöihin on sisällyttävä käyttäjien ja sivullisten altistuminen ja maaperään, vesiin ja ilmaan kohdistuvat ympäristövaikutukset sekä käsiteltyjen kasvustojen torjunta-ainejäämien nauttimisen vaikutukset ihmisiin ja eläimiin,

viljojen ja kasviperäisten tuotteiden osalta, mukaan lukien hedelmät ja vihannekset, jäämien enimmäismäärät vahvistetaan sen mukaan, mikä on kasveille tehokkaan suojan antava pienin mahdollinen määrä torjunta-ainetta käytettäessä sitä niin, että jäämä on mahdollisimman alhainen sekä toksikologisesti hyväksyttävä etenkin luonnonsuojelun kannalta sekä arvioitaessa saantia ravinnon välityksellä; eläinperäisten elintarvikkeiden jäämien enimmäismäärät vahvistetaan sen mukaan, kuinka suuri on torjunta-aineilla käsiteltyjen viljojen ja kasviperäisten tuotteiden kulutus, josta aiheutuu jäämiä eläimiin ja eläintuotteisiin, ottaen tarvittaessa huomioon eläinlääkinnässä käytettyjen lääkkeiden välittömät vaikutukset,

jäämien enimmäismääriksi vahvistetaan analyysiherkkyyden alaraja, kun kasvinsuojeluaineiden sallittavasta käytöstä ei seuraa elintarvikkeissa tai niiden pinnalla havaittavissa olevia torjunta-aineiden jäämiä tai kun sallittavaa käyttöä ei ole tai kun jäsenvaltioiden salliman käytön tukena ei ole ollut tarvittavia tietoja tai kun kolmansissa maissa käytön tukena ei ole ollut tällaisia tarvittavia tietoja, ja käytöstä on seurannut yhteisön markkinoille mahdollisesti tulevissa elintarvikkeissa tai niiden pinnalla olevia torjunta-aineiden jäämiä,

tämän direktiivin soveltamisalaan kuuluvilla torjunta-aineilla käsiteltyjen elintarvikkeiden kuluttajien elinikäistä altistumista on arvioitu ja mitattu Euroopan yhteisössä käytettävien menettelyiden ja perusteiden mukaisesti ottaen huomioon Maailman terveysjärjestön julkaisemat ohjeet (9);

Euroopan yhteisön tasolla ei ole vielä sovittu tieteellisestä lähestymistavasta ja menetelmistä jäämien lyhytaikaista altistumista koskevien viitearvojen laskemiseksi ja ravinnon kautta tapahtuvan lyhytaikaisen altistumisen arvioimiseksi; kasveja käsittelevä tiedekomitea, jonka näkemyksen mukaan Maailman terveysjärjestön (WHO) ja YK:n elintarvike- ja maatalousjärjestön (FAO) neuvottelussa vuonna 1997 (10) kehitetty tieteellinen lähestymistapa ja menetelmät ovat tarkoituksenmukaiset, kunnes yhteisötason sopimus saadaan aikaan, on laskenut omenamaisille hedelmille, persikoille, aprikooseille ja paprikoille metamidofossin jäämiä koskevat terveysvaikutuksia ajatellen hyväksyttävät enimmäismäärät (11); hyvää maanviljelykäytäntöä ja valvottuja kenttätutkimuksia koskevien tietojen perusteella metamidofossin jäämien enimmäismäärät voidaan persikoiden ja aprikoosien osalta vahvistaa terveysvaikutuksia ajatellen hyväksyttävälle tasolle; vaikka omenamaisia hedelmiä koskevia vastaavia tietoja ei olekaan saatavilla, myös niitä koskevat metamidofossin jäämien enimmäismäärät olisi vahvistettava terveysvaikutuksia ajatellen hyväksyttävälle tasolle asefaatin käytöstä johtuvien metamidofossin jäämien mukauttamiseksi; jäsenvaltioiden on tarkistettava nykyisiä hyviä maanviljelykäytänteitä erityisesti edellä mainittujen maataloustuotteiden osalta taatakseen, että asefaatin ja metamidofossin jäämien vahvistettuja enimmäismääriä noudatetaan,

torjunta-ainejäämien enimmäismääriä olisi arvioitava uudelleen; enimmäismääriä voidaan muuttaa uuden tietämyksen ja tutkimustulosten huomioon ottamiseksi, ja niitä olisi erityisesti direktiivin 86/362/ETY 9 artiklaa, direktiivin 86/363/ETY 9 artiklaa tai direktiivin 90/642/ETY 8 artiklaa soveltaen tarkistettava pikaisesti alentamalla enimmäismääriä erityisesti, jos komission tietoon tulee uusiin tai tarkistettuihin tietoihin perustuvia kuluttajien ravinnon kautta tapahtuvaa altistumista koskevia huolenaiheita; erityisesti asefaatille, metamidofossille ja vinklotsoliinille tässä direktiivissä vahvistettuja jäämien enimmäismääriä olisi pikaisesti tarkistettava yhdessä näille torjunta-aineille direktiiveissä 93/57/ETY ja 93/58/ETY vahvistettujen jäämien enimmäismäärien tarkastamisen kanssa direktiivin 91/414/ETY 8 artiklan 2 kohdan säännösten mukaisesti tehdyn, näitä tehoaineita koskevan arviointityön perusteella,

sekä yhteisön käyttämät että Codex Alimentariuksen suosittamat jäämien enimmäismäärät vahvistetaan ja arvioidaan samankaltaisin menetelmin; FAO:n ja WHO:n torjunta-aineiden jäämiä käsittelevän asiantuntijakomitean kokouksen (Joint Meeting on Pesticide Residues) tämän direktiivin soveltamisalaan kuuluvia torjunta-aineita koskevissa arvioinneissa; tiedot on kuitenkin esitetty liian kokonaisvaltaisella tavalla niin sallitun käytön, hyvän maanviljelykäytännön kuin valvottujen kenttätutkimustenkin osalta, eikä niistä käy ilmi selkeää suositettujen enimmäismäärien perustaa; kasvinsuojeluaineiden salliminen kolmansissa maissa saattaa edellyttää suurempien torjunta-ainemäärien käyttöä tai lyhyempiä sadonkorjuuta edeltäviä varoaikoja kuin yhteisössä sallitut ja edellyttää siten korkeampia torjunta-ainejäämien määriä; yhteisön kauppakumppaneita on kuultu tässä direktiivissä vahvistettavista enimmäismääristä; Maailman kauppajärjestön välityksellä, ja niiden mainittuja enimmäismääriä koskevat huomautukset on otettu huomioon ja niistä on keskusteltu pysyvässä kasvinsuojelukomiteassa; Euroopan yhteisö selvittää määrättyjen torjunta-aine/peltokasvi -yhdistelmien jäämien enimmäismäärien vahvistamismahdollisuutta tuontia varten sille toimitettujen hyväksyttävien tietojen pohjalta,

tässä direktiivissä säädettyjä jäämien enimmäismääriä on tarkistettava direktiivin 91/414/ETY 8 artiklan 2 kohdassa vahvistetussa työohjelmassa säädetyn tehoaineiden uudelleenarvioinnin yhteydessä,

kasveja käsittelevän tiedekomitean lausunto on otettu huomioon erityisesti siltä osin kuin se koskee torjunta-aineilla käsiteltyjen elintarvikkeiden kuluttajien suojelua, ja

tämä direktiivi on pysyvän kasvinsuojelukomitean lausunnon mukainen,

ON ANTANUT TÄMÄN DIREKTIIVIN:

1 artikla

Korvataan direktiivin 86/362/ETY liitteessä II olevat klorotaloniilin, klorpyrifossin, klorpyrifossimetyylin, sypermetriinin, deltametriinin, fenvaleraatin, glyfosaatin, imatsaliilin, iprodionin, permetriinin, benomyyli-ryhmän (benomyylin, karbendatsiimin ja tiofanaattimetyylin), maneb-ryhmän (manebin, mankotsebin, metiraamin, propinebin ja zinebin) ja prosymidonin jäämien enimmäismääriä koskevat luettelot tämän direktiivin liitteessä A olevilla luetteloilla.

2 artikla

Korvataan direktiivin 86/363/ETY liitteessä II olevat klorotaloniilin, klorpyrifossin, klorpyrifossimetyylin, sypermetriinin, deltametriinin, fenvaleraatin, glyfosaatin, imatsaliilin, iprodionin, permetriinin, benomyyli-ryhmän (benomyylin, karbendatsiimin ja tiofanaattimetyylin), maneb-ryhmän (manebin, mankotsebin, metiraamin, propinebin ja zinebin) ja prosymidonin jäämien enimmäismääriä koskevat luettelot tämän direktiivin liitteessä B olevilla luetteloilla.

3 artikla

Korvataan direktiivin 90/642/ETY liitteessä II olevat klorotaloniilin, klorpyrifossin, klorpyrifossimetyylin, sypermetriinin, deltametriinin, fenvaleraatin, glyfosaatin, imatsaliilin, iprodionin, permetriinin, benomyyli-ryhmän (benomyylin, karbendatsiimin ja tiofanaattimetyylin), maneb-ryhmän (manebin, mankotsebin, metiraamin, propinebin ja zinebin) ja prosymidonin jäämien enimmäismääriä koskevat luettelot tämän direktiivin liitteessä C olevilla luetteloilla.

4 artikla

Vahvistetaan väliaikaisesti tämän direktiivin liitteessä D olevat jäämien enimmäismäärät asefaatille, metamidofossille ja vinklotsoliinille, kunnes näiden kolmen torjunta-aineen jäämien enimmäismäärät vahvistetaan kaikille maataloustuotteille direktiivin 91/414/ETY 8 artiklan 2 kohdan säännösten mukaisesti tehdyn, näitä tehoaineita koskevan arviointityön perusteella, asefaatin ja metamidofossin osalta viimeistään 30 päivänä huhtikuuta 2001 ja vinklotsoliinin osalta viimeistään 31 päivänä joulukuuta 1999.

5 artikla

1. Tämä direktiivi tulee voimaan 1 päivänä marraskuuta 1998.

2. Jäsenvaltioiden on vahvistettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 30 päivänä huhtikuuta 1999. Niiden on ilmoitettava näistä toimenpiteistä komissiolle viipymättä.

Jäsenvaltioiden on sovellettava näitä säännöksiä 1 päivästä elokuuta 1999.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

6 artikla

Tämä direktiivi on osoitettu kaikille jäsenvaltioille.

Tehty Brysselissä 27 päivänä lokakuuta 1998.

Komission puolesta

Franz FISCHLER

Komission jäsen

(1) EYVL L 221, 7.8.1986, s. 37

(2) EYVL L 347, 18.12.1997, s. 42

(3) EYVL L 221, 7.8.1986, s. 43

(4) EYVL L 350, 14.12.1990, s. 71

(5) EYVL L 230, 10.8.1991, s. 1

(6) EYVL L 191, 7.7.1998, s. 50

(7) EYVL L 211, 23.8.1993, s. 1

(8) EYVL L 211, 23.8.1993, s. 6

(9) Ohjeet ravinnon mukana saatavien torjunta-ainejäämien arvioimiseksi. GEMS/Food Programme -ohjelma yhdessä elintarvikkeiden torjunta-ainejäämiä käsittelevän Codex-komitean kanssa. Maailman terveysjärjestön julkaisu, 1997.

(10) Neuvottelu ravinnon kulutuksesta ja kemikaalien saannin arvioinnista, Geneve, Sveitsi, 10.-14. helmikuuta 1997: elintarviketurvallisuusyksikkö, elintarviketurvallisuus- ja elintarvikeapuohjelma, Maailman terveysjärjestö 1997. WHO/FSF/FOS.97.5.

(11) Kasveja käsittelevän tiedekomitean lausunto neuvoston direktiivien 86/362/ETY, 86/363/ETY ja 90/642/ETY liitteiden muuttamiseen liittyvistä kysymyksistä. SCP/RESI/024 lopullinen, 4 päivä elokuuta 1998.

LIITE A

>TAULUKON PAIKKA>

>TAULUKON PAIKKA>

LIITE B

>TAULUKON PAIKKA>

>TAULUKON PAIKKA>

LIITE C

>TAULUKON PAIKKA>

>TAULUKON PAIKKA>

>TAULUKON PAIKKA>

LIITE D

>TAULUKON PAIKKA>

>TAULUKON PAIKKA>

>TAULUKON PAIKKA>